Христо Смирненски
Баба Марта

chitanka.info

Баба Марта[0]

Аз не зная що и как,

но с червено-бели ленти

баба Марта иде пак

и се кланя с комплименти.

От незнаен дълъг път

уморена тя се спира

и намира тук, в градът,

едномесечна квартира.

Котките от цял квартал

възвестиха празник шумен

и извиха карнавал

в порив страстен и безумен.

А проблясва слънчев зрак

сред сърцата помразени

и раздиплят пъстър флаг

улиците подмладени.

Колко златна светлина

и предпролетна прохлада!

Всяка хубава жена

блика свежест и отрада!

Ах, през тези светли дни

нека бъдем християни

и любов да прозвъни

над душите замечтани!

Ето Марта с нова мощ

припка цяла в светли ленти,

ах, ура, напред, на нож,

ученици и студенти!

[0] Публикация: Публикувано в Българан. Седмично хумористично списание. София, г. VI, бр. 10 от [5 март] 1921 г., с подпис: Влюбен котарак. Поместено в Календар Българан за 1922 г. Под редакцията на Ведбал и Светослав Минков, г. IV, София, 1922, (стр. 11) със заглавие „Март“. Печата се по Българан.

В Календар Българан: стихове 13–16 са изоставени. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.